AGE วิ่งฉิว 7วันติด ลุ้นกำไรQ3 โตแกร่ง หลังธุรกิจ EARTH ชะงัก ดันมาร์เก็ตแชร์ขึ้นอันดับ 2
AGE วิ่งฉิว 7วันติด ลุ้นกำไร Q3 โตแกร่ง หลังธุรกิจ EARTH ชะงัก ดันมาร์เก็ตแชร์ขึ้นอันดับ 2 โดยล่าสุด ณ เวลา 11.59 น. ราคาอยู่ที่ 1.70 บาท บวก 0.07 บาท หรือ 4.29% สูงสุดที่ 1.73 บาท ต่ำสุดที่ 1.63 บาท มูลค่าซื้อขายที่ 28.69 ล้านบาท
31 ต.ค. 2560

ผู้สื่อข่าวรายงานว่า ราคาหุ้นบริษัท เอเชีย กรีน เอนเนอจี จำกัด (มหาชน) หรือ AGE ล่าสุด ณ เวลา 11.59 น. ราคาอยู่ที่ 1.70 บาท บวก 0.07 บาท หรือ 4.29% สูงสุดที่ 1.73 บาท ต่ำสุดที่ 1.63 บาท มูลค่าซื้อขายที่ 28.69 ล้านบาท ขณะที่ดัชนีโดยรวมบวก 0.29%

โดยราคาหุ้นปรับตัวขึ้นเป็นวันที่ 7 ติดต่อกัน นับตั้งแต่ราคาหุ้นอยู่ที่ระดับ 1.51 บาท เมื่อวันที่ 19 ต.ค.2560 ขณะที่คาดว่าปัจจัยที่ส่งผลให้ราคาหุ้นปรับตัวขึ้นอย่างต่อเนื่อง มาจากธุรกิจถ่านหินโตขึ้นอย่างต่อเนื่อง และบริษัทฯมั่นใจปี 60 ยอดขายโต 25-30%
นายพนม ควรสถาพร ประธานกรรมการบริหาร บมจ.เอเชียกรีน เอนเนอจี (AGE) ผู้จัดจำหน่ายถ่านหินบิทูมินัส (ถ่านหินสะอาด) เปิดเผยว่า ที่ประชุมคณะกรรมการบริษัทมีมติให้บริษัท เอจีอี เทอร์มินอล จำกัด ซึ่ง AGE ถือหุ้นสัดส่วน 100% จัดตั้งบริษัทย่อย บริษัท เอจีอี มารีน โลจิสติกส์ จำกัด เพื่อประกอบธุรกิจขนส่งทางน้ำ มีทุนจดทะเบียน 100 ล้านบาท
โดยปัจจุบัน บริษัทได้รับมอบเรือโป๊ะจำนวน 8 ลำ และได้เริ่มดำเนินการธุรกิจโลจิสติกส์ขนส่งทางน้ำต่อเนื่องตั้งแต่ช่วงกลางปี 60 ที่ผ่านมา โดยบริษัทตั้งเป้ารายได้จากธุรกิจโลจิสติกส์และธุรกิจให้บริการคลังสินค้าในปีนี้ที่ประมาณ 2% ของรายได้รวม โดยมีแผนสั่งซื้อทำโป๊ะเพิ่มอีกจำนวน 4 ลำ คาดว่าจะทยอยส่งมอบในปี 61 ส่งผลให้บริษัทมีจำนวนเรือครบ 12 ลำ
“ธุรกิจโลจิสติกส์ขนส่งทางน้ำจะเป็นอีกธุรกิจหนึ่งของบริษัทที่ทำรายได้อย่างมั่นคงให้กับบริษัทแม่อย่าง AGE ในอนาคต เพราะเรือโป๊ะที่ขนส่งสินค้าในแม่น้ำเจ้าพระยา บวกกับท่าเรือตรงนครหลวงของบริษัทเป็นจุดทำเลที่ดี ที่สามารถกระจายสินค้าไปยังภาคเหนือ ภาคตะวันออกเฉียงเหนือได้เป็นอย่างดี” นายพนมกล่าว
สำหรับภาพรวมธุรกิจถ่านหินในช่วงโค้งสุดท้ายของปี 60 ในช่วงไตรมาส 4 ของทุกปีถือเป็นช่วงไฮซีซั่นของธุรกิจ เนื่องจากความต้องการใช้ถ่านหิน เพื่อการผลิตไฟฟ้าในช่วงฤดูหนาวที่เพิ่มขึ้นส่งผลยอดการส่งออกถ่านหินไปยังประเทศจีน เวียดนาม และอินเดียเพิ่มขึ้น
นอกจากนี้ บริษัทยังตั้งเป้าขยายตลาดในประเทศอย่างต่อเนื่อง โดยตั้งเป้าสัดส่วนการขายในปี 60 มาจากการส่งออก 20% และการขายในประเทศ 80% ดังนั้น มั่นใจว่ายอดขายของบริษัทจะเติบโตเป็นไปตามเป้าหมายที่ 25-30% จากปี 59 ที่มีรายได้ 4.66 พันล้านบาท
 
ด้าน นายกิจพล ไพรไพศาลกิจ ผู้อำนวยการและนักกลยุทธ์ บริษัทหลักทรัพย์ ยูโอบี เคย์เฮียน (ประเทศไทย) เปิดเผยกับ “ข่าวหุ้นธุรกิจออนไลน์” แนะนำ “ซื้อ” หุ้น AGE ให้ราคาเหมาะสม 2.20 บาท/หุ้น โดยให้เหตุผลว่า AGE มีผลประกอบการดีขึ้นอย่างต่อเนื่องนับตั้งแต่ไตรมาส 2/60
ขณะที่มองว่าผลการดำเนินงานในไตรมาส 3/60 และไตรมาส 4/60 จะเติบโตอย่างต่อเนื่อง รับส่วนแบ่งการตลาด (Market Share) ที่เพิ่มขึ้นจากการหยุดประกอบธุรกิจชั่วคราวของผู้เล่นรายใหญ่ที่มีส่วนแบ่งตลาดถ่านหินรายย่อยถึง 40% ทำให้ AGE ที่มีส่วนแบ่งตลาดอันดับ 2 ที่ 27% ได้ประโยชน์ โดยปริมาณขายถ่านหินเฉลี่ยไตรมาส 3/60 เพิ่มขึ้นถึง 30% จากช่วงเดียวกันในไตรมาสก่อน โดยผลการดำเนินงานในไตรมาส 4/60 จะโดดเด่น เพราะบริษัทฯจะมีการปรับราคาขายเพิ่มขึ้นสะท้อนราคาถ่านหินที่ยังทรงตัวอยู่ในระดับสูง